FI Euroopan unionin virallinen lehti C 438/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2015/C 438/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (2)

”PATATA DEL FUCINO”

EY-N:o: IT-PGI-0005-01217–21.3.2014

SMM ( X ) SAN ( )

1. Nimi

”Patata del Fucino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimityksellä ”Patata del Fucino” tarkoitetaan Solanaceae-heimon (koisokasvit) Solanum tuberosum -lajin kypsiä mukuloita, jotka on saatu viljelykasvilajien yleiseen lajikeluetteloon kirjattujen perunalajikkeiden siemenperunoista.

Mukuloiden kokoluokka on vähintään 35 mm ja enintään 80 mm, ja ne ovat muodoltaan pyöreitä, soikean pyöreitä, soikeita tai pitkulaisen soikeita. Kuori on kiinni mallossa, malto on kiinteä, periksi antamaton ja väriltään lajikkeelle tyypillisesti valkoisesta kellertävän eri vivahteisiin. Syötävän osan osuus on vähintään 95 prosenttia.

Kemialliset ominaisuudet (100 grammassa syötävää osaa) ovat seuraavat: kuiva-ainepitoisuus ≥ 14, tärkkelyspitoisuus ≥ 8 g, kaliumpitoisuus ≥ 300 mg ja fosforipitoisuus ≥ 35 mg.

Patata del Fucino korjataan fysiologisesti täysin kypsänä heinäkuun lopusta lähtien; kauppakunnostus ja pakkaaminen tapahtuvat asianmukaisissa tiloissa, ja perunoita voidaan säilyttää sadonkorjuuta seuraavaan toukokuuhun asti ilman että niiden ominaisuudet heikkenevät.

Sallitut laatupoikkeamat

Valituissa pakkauksissa myyntiin saatettaessa suojatulla merkinnällä varustetulla perunalla on oltava seuraavat ominaisuudet:

a) yhtenäinen kokoluokka: mukuloiden koon on oltava vähintään 35 mm ja enintään 80 mm, ja yksittäisessä pakkauksessa sallitaan enintään 20 mm:n poikkeama;

b) mukuloiden on oltava kokonaisia, kiinteitä, puhtaita, itämättömiä ja vailla bioottisia tai abioottisia vaurioita.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Patata del Fucino on istutettava, viljeltävä ja korjattava yksilöidyllä maantieteellisellä alueella.

3.6 Viipaloimista, raastamista, pakkaamista jne. koskevat erityiset säännöt

Perunat on säilytettävä laatikoissa tiloissa, joiden lämpötila on 4–10 °C ja suhteellinen kosteus 88–95 %.

Perunoita voidaan säilyttää kylmävarastossa myös pitkään mutta kuitenkin enintään yhdeksän kuukautta.

Varastoitujen mukuloiden käsittely itämisenestoaineilla sallitaan asiaa koskevan voimassa olevan lainsäädännön mukaisesti.

SMM-tuotteen ”Patata del Fucino” kaupan pitämiseen on käytettävä seuraavantyyppisiä pakkauksia:

— pussit/säkit, joiden vetoisuus on 5–20 kg;

— verkkopussit, joiden vetoisuus on 1,5, 2 tai 2,5 kg;

— seuraavat pussityypit: vertbag, quickbag, girsac ja busta, joiden paino on 1,5, 2, 2,5 tai 5 kg;

— laatikot, joiden vetoisuus on 3–20 kg.

Kaikkien pakkausten sisällön on oltava puhdas (harjattu ja/tai pesty), ja laatikkoja lukuun ottamatta pakkaukset on suljettava siten, ettei perunoita voida ottaa pois rikkomatta pakkausta.

3.7 Merkintöjä koskevat erityiset säännöt

Pakkauksiin kiinnitettävässä etiketissä on EU:n tunnuksen ja lainsäädännössä edellytettyjen tietojen lisäksi oltava seuraavat maininnat:

— ”Patata del Fucino” ja sen jäljessä oleva kirjainlyhenne ”IGP” (SMM) tai teksti ”Indicazione Geografica Protetta” (suojattu maantieteellinen merkintä);

— yksittäisen ja/tai yhteenliittymän jäsenenä olevan tuottajan sekä pakkaajan nimi tai toiminimi, osoite tai päätoimipaikka;

— nettopaino lähtöpaikassa;

— lajike;

— jäljempänä kuvattu tuotteen tunnus.

Etiketissä ei saa olla mitään muita määritteitä, joita ei ole erikseen mainittu.

4. Maantieteellisen alueen tarkka rajaus

Tuotantoaluetta rajaa Fucinon ympäri kiertävä maakunnallinen tie, ja se käsittää paikallisten maaseututeiden halkomia, numeroiduista lohkoista muodostuvia alueita seuraavissa L’Aquilan maakuntaan kuuluvissa kunnissa: Avezzano, Celano, Cerchio, Aielli, Pescina, S. Benedetto dei Marsi, Ortucchio, Trasacco ja Luco dei Marsi.

5. Yhteys maantieteelliseen alueeseen

5.1 Maantieteellisen alueen erityisyys

Patata del Fucino -perunaa viljellään 700 metrin korkeudessa merenpinnasta sijaitsevalla tasangolla, joka on syntynyt entisen Lago di Fucino-järven pohjalle, kun järvi kuivatettiin ja muokattiin viljelymaaksi vuonna 1875.

Alueen pinnanmuodostuksessa voidaan erottaa kolme erillistä osaa, jotka ovat entisen järven vajoama, 670–720 metrin korkeudessa oleva pengerretty alue ja niiden yläpuolella sijaitseva pinnanmuodostukseltaan vaihteleva alue.

Entisen järvialtaan vaikutuksesta alueelle on kerääntynyt enemmän sedimenttikerrostumia kuin eroosioperäisiä aineksia.

Maaperä on koostumukseltaan saven- ja liejunsekaista ja sisältää runsaasti aktiivista kalkkia, mikä johtuu maaperän muodostavien sedimenttikerrostumien karbonaattipitoisuudesta. Sen reagoivuus (pH) vaihtelee vähäemäksisestä emäksiseen, ja se sisältää runsaasti orgaanisia aineksia, typpeä, käyttökelpoista fosforia ja vaihtuvaa kaliumia.

Orgaanisten ainesten pitoisuus säilyy korkeana myös alueen viljelijöiden säännöllisesti suorittamien runsaiden lannoitusten ansiosta.

Koostumuksensa ansiosta maa on huokoista, ja mukulat voivat kehittyä esteettä säännöllisen muotoisiksi.

Vuoristoketjujen ympäröivän alueen erityispiirteistä johtuen vain alle 80 kilometrin päässä sijaitsevan meren vaikutus ei tunnu, vaan alueella vallitsee tyypillinen mannerilmasto. Talvet ovat erityisen ankaria ja sateisia, kun taas kesät ovat kuumia ja usein painostavan helteisiä.

Tuotantokauden aikana päivä- ja yölämpötilojen välinen suuri vaihtelu (30/10–15 °C) saa aikaan kasvun kannalta suotuisat olosuhteet.

Maaperän vedenpidätyskyky ja kapillaarinen johtavuus alemmista pohjavesikerrostumista on hyvä; yhdessä usein esiintyvän aamukasteen kanssa se varmistaa veden saatavuuden viljelyn tarpeisiin.

Muita alueen ilmaston erityispiirteitä ovat sateisuus, lumisateet ja usein lähes tihkusateeseen verrattavissa oleva sumuisuus.

Alueen vesitalous toimii hyvin tasankoa ympäröiviltä vuorilta virtaavien luonnollisten jokien ja purojen sekä geometrisen kanavaverkon ansiosta. Kanavat rakennettiin varta vasten perusteilla olleen paikallisen kehittämisyhteisön Ente Fucinon toteuttamien kuivatustöiden jälkeen 1950-luvun maatalousuudistuksen aikaan kahta tarkoitusta varten: maaston kuivatus ja kasteluveden kerääminen, jotta viljelijät voivat optimoida viljelyolosuhteet.

5.2 Tuotteen erityisyys

Patata del Fucino poikkeaa muilla alueilla viljellyistä perunoista mallon erityisten laatuominaisuuksien perusteella, joiden ansiosta se soveltuu sekä kotitalous- että teollisuuskäyttöön. Patata del Fucinon malto on kiinteä ja periksi antamaton, ja kuori on kiinni mallossa. Höyryssä keitettynä perunan malto on pikemminkin hienorakeinen, eikä siinä tapahdu mustumista (after cooking blackening). Erityisen arvotettu ominaisuus on myös mallon vähäinen tummuminen paistettuna. Koulutetun maistajapaneelin testissä Patata del Fucinon makuominaisuuksiksi mainittiin selvästi tuntuva ”hyvä, aidon perunan maku” lähestulkoon vailla negatiivista jälkimakua (metallinen, ruohoinen jne.). Nämä ominaisuudet säilyvät myös useampien kuukausien varastoinnin jälkeen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Patata del Fucinon tuotantojakso maantieteellisellä viljelyalueella kattaa lähes kaikki vuodenajat: kylvö tapahtuu keväällä, mukuloiden kasvu ja tuotanto kesällä ja sadonkorjuu vasta fysiologisesti täysin kypsänä kesän lopulla ja syksyllä; näin tuotannossa voidaan hyödyntää eri vuodenaikojen ilmastolliset vaikutukset.

Patata del Fucinon laatu on yhteydessä entisen järvenpohjan tarjoamiin viljelyolosuhteisiin. Maaperän erityisyys mahdollistaa luonnollisen perunanviljelyn, joka antaa tuotteelle sille ominaiset aistinvaraiset ominaisuudet.

Kevyt, tuore, pääasiassa silttinen maaperä on syntynyt vuosisatojen kuluessa sedimentoituneesta orgaanisesta aineksesta; se on erittäin hedelmällistä ja sisältää luonnostaan makro- ja mikroravinteita, runsaasti orgaanista ainesta ja humusta, minkä ansiosta mukulat voivat kasvaa esteettä säännöllisen muotoisiksi, kuori on tiukasti kiinni mallossa eikä mukuloiden pintaan aiheudu vaurioita ja/tai halkeamia sadonkorjuun yhteydessä.

Edellä kuvattujen maaperä- ja ilmasto-olosuhteiden (maan koostumus, kapillaarinen nousu, lämpötila, kasteluvesi) ansiosta Fucinon alueella harjoitetaan erityisen paljon perunanviljelyä. Paikallisten tuottajien viljelyyn liittyvän vakiintuneen kokemuksen, erityisesti ekologisia viljelymenetelmiä suosivien maatalouskäytänteiden jatkuvan parantamisen ja viljely-ympäristön suojelutoimenpiteiden ansiosta tällä alueella on kehittynyt korkealaatuinen tuotanto, joka on aina ollut arvostettu ja tunnettu koko Italian markkinoilla.

Vuodesta 2002 lähtien monet yhteenliittymien jäseninä olevat Fucinon perunanviljelijät ovat tuottaneet perunaa ”yhdennetyn tuotannon” varmennusjärjestelmän mukaisesti noudattaen nimenomaan tuotteelle ”Patata del Fucino” laadittua eritelmää; tämä kertoo siitä, että nimi on käytössä sekä tuotanto- että kauppaportaassa.

Monissa alan lehdistössä, kuten maatalousaiheisessa L’informatore Agrario -lehdessä, julkaistuissa artikkeleissa mainitaan Patata del Fucino ja Fucinon alue perunantuotantoon ja perunalajikkeiden koeviljelytoimintaan pitkälle erikoistuneena alueena:

— ”Le varietà di patata coltivate in Italia e la loro destinazione d’uso” (s. 61, nro 2/2002);

— ”Ecco perchè in Italia non si produce patata da seme” (s. 34–36, nro 46/2008);

— ”Produzione di patata da seme: contributo per la valorizzazione dell’agricoltura montana” (s. 27–29, nro 18/97);

— ”Sperimentazione varietale 1998 su patata comune nel centro e nel nord” (s. 39–46, nro 48/98);

vuosien mittaan paikalliset toimijat ovat kehittäneet monenlaista Patata del Fucinon menekinedistämiseen ja arvostuksen lisäämiseen liittyvää toimintaa, mistä esimerkkeinä voidaan mainita seuraavat:

— vuodesta 1971 lähtien Fucinossa Avezzanon kunnassa järjestettävä Sagra della Patata -juhla;

— vuonna 2008, joka oli FAO:n sponsoroima kansainvälinen perunan vuosi, Patata del Fucinon tuottajat toimittivat Progetto Albania -yhteistyöhankkeen puitteissa teknistä apua ja maatalouskalustoa Zadriman alueelle Albaniaan;

— vuonna 2001 Il Gusto -ohjelmassa Canale 5 -kanavalla esitettiin Patata del Fucinoa käsittelevä jakso;

— vuonna 1993 valtiollinen televisiokanava RAI esitti Linea Verde -sarjassa jakson, jossa kerrottiin valtakunnanlaajuisesti Patata del Fucinon maineesta.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 14. helmikuuta 2014 Italian tasavallan virallisen lehden numerossa 37 ehdotuksen SMM-nimityksen ”Patata del Fucino” hyväksymiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, S. 12. Korvattu asetuksella (EU) N:o 1151/2012.

(3) Katso alaviite 2.